### Resume

Lodsejer har anmodet om lokalplan og tillæg for et område på cirka 7,3 hektar nord for [adresse] ved Egtved. Området, der i dag er landbrugssjord, skal erstatte det nuværende udlæg af et erhvervsområde ved [adresse] i Egtved på naboejendommen mod øst. Området ønskes anvendt til erhvervsformål, som ikke er grundvandstruende, med virksomheder inden for miljøklasse 1-4.

### Sagsfremstilling

![](data:image/png;base64...)

Figur 1: Kort over lokalplanområdet.

![](data:image/png;base64...)

Figur 2: Kortbilag 3, der viser fremtidige forhold og forsat kryds på [adresse].

Planens historik:

Teknisk Udvalg besluttede på mødet 25. april 2023, pkt. nr. 108, at igangsætte udarbejdelse af lokalplan nr. 1402 og tillæg nr. 32.

Tillægget har været i fordebat fra 29. juni 2023 til 27. juli 2023.

Lokalplanens indhold:

Lokalplanens formål er, at udlægge områdets areal til erhverv inden for miljøklasse 1-4, at sikre, at anvendelsen af lokalplanens område ikke forurener områdets grundvandsressourcer, og at sikre, at der etableres afskærmende beplantningsbælter langs områdets afgrænsning, samt at overføre lokalplanområdet fra landzone til byzone.

Lokalplanens område på cirka 7,3 hektar er i dag landbrugssjord. Området udgør den østlige del af matr.nr. 6ac [adresse], Egtved. Området ligger nordvest for T-krydset mellem [adresse] og [adresse], hvor [adresse] fører mod syd ind i Egtved by. Syd for [adresse] er der et bredt beplantningsbælte med et boligområde bagved. Øst for området er der en naboejendom i landzone med bolig og erhverv. Anvendelse i miljøklasse 1 – 4 kan f.eks. være kontorerhverv, liberale erhverv, engroshandel, håndværksvirksomheder eller lettere fremstillingserhverv. Erhvervsgrunde må udstykkes med en størrelse på mindst 1.600 m².

Bebyggelsesprocent for den enkelte ejendom må ikke overstige 60. Bebyggelse må opføres i op til 10 meters højde. Derudover kan enkelte bygninger eller dele heraf opføres i en større højde, hvis særlige arkitektoniske begrundelser taler herfor, eller særlige hensyn til virksomhedens indretning eller drift nødvendiggør det. Et beskyttet dige ved områdets afgrænsning mod øst bevares fortsat. Det forudsættes, at der kan dispenseres til et mindre digegennembrud til ændret vejadgang til naboejendommen [adresse] 186 mod øst. Dermed får ejendommen vejadgang gennem lokalplanens område i stedet for som nu, direkte til [adresse].

Umiddelbart nord for området forløber vandrestien ”Sporet til Oustrup” på udlagte grusveje i matrikelkortet, og der etableres stiforbindelse mod nord dertil. Da området er udpeget til et område med særlige drikkevandsinteresser (OSD), skal regnvandsbassin etableres med tæt membran, veje etableres med tætte belægninger, og der kan ud fra en konkret vurdering blive stillet krav om, at arealer til udendørs oplag, parkering o. lign. skal etableres med tætte belægninger. Der gives mulighed for etablering af støjdæmpende foranstaltninger på den enkelte grund som støjmur eller beplantet støjvold, hvis det sker som betingelse for ibrugtagen af ny bebyggelse.

Særlige planmæssige forhold:

Vejadgang til lokalplanområdet skal ske fra landevejen [adresse], der er udlagt som offentlig vej og har god kapacitet. Det vurderes, at det nuværende T-kryds [adresse] bør ombygges til et forsat kryds, hvorfra det nye erhvervsområde får vejadgang. Et forsat kryds og fjernelse af naboejendommens vejadgang til [adresse] vurderes at kunne sikre en hensigtsmæssig trafiksikkerhed for alle trafiktyper.

Kommuneplantillæg:

Tillægget har været i fordebat fra 29. juni 2023 til 27. juli 2023. Der er ikke modtaget bemærkninger.

Tillægget udlægger området til anvendelse til erhverv i miljøklasse 1-4. Området skal erstatte det nuværende udlæg af rammeområde 4.E.5 Erhvervsområde ved [adresse] i Egtved på naboejendommen mod øst, [adresse] 186, da naboejendommens ejer ikke længere ønsker udlægget. Området på cirka 7,3 hektar skal således erstatte det nuværende udlæg på cirka 4,7 hektar. Bestemmelserne for rammeområde 4.E.5 fastholdes uændret i det nye område.

Miljøvurdering:

Forslag til lokalplan nr. 1402 og tillæg nr. 32 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg der har været i fordebat.

Høringsperioden for lokalplanen og tillægget fastsættes til otte uger, da tillægget har været i fordebat, og dermed har særlig interesse for offentligheden.

Overtagelsespligt/Frafaldserklæring:

Lokalplanområdet er privatejet og overføres fra land- til byzone. Der underskrives ikke en frafaldserklæring, og kommunen har derfor overtagelsespligt.

### Klima og resiliensvurdering

Nyt byggeri og anlægsarbejde vil altid øge udledningen af CO2. Erhvervsområdet lokalplanlægges, da de eksisterende erhvervsområder i Egtved er fuldt udbyggede. [adresse] beliggenhed nord for [adresse] gør, at byens erhvervsområder primært vil være samlet omkring [adresse]. [adresse] beliggenhed i tilknytning til Egtved betyder, at der er mulighed for at cykle og tage kollektiv transport. Områdets beliggenhed umiddelbart nord for en overordnet landevej som [adresse] giver en hensigtmæsig trafikafvikling via det overordnede vejnet. Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Historik

Teknik- og Miljødirektøren indstiller, 3. oktober 2023, pkt. 218:

at udvalget anbefaler over for Byrådet, at forslag til lokalplan nr. 1402 og tillæg nr. 32 til [adresse] 2021-2033 vedtages og offentliggøres i otte uger.

Beslutning fra Teknisk Udvalg, 3. oktober 2023, pkt. 218:

Anbefalet.

Jimmy Lauritsen var fraværende.

Beslutning fra Økonomiudvalget, 25. oktober 2023, pkt. 207:

Anbefales.

### Beslutning

Godkendt.

Fraværende: Anders Krogh. I stedet mødte Ludvig Thorsen.